OBH 6030/1996. 
Az állampolgári jogok országgyűlési biztosa általános helyettesének jelentése
Ügyintéző: dr. Ágoston Zsuzsa
A vizsgálat megindítása

A panaszos beadvánnyal fordult az Országgyűlési Biztos Hivatalához, melyben a fiatal házasok lakáshoz jutásának támogatásával és lakás építésének, vásárlásának helyi támogatásával kapcsolatos ügyében Budapest XIX. ker. Önkormányzatának eljárását sérelmezi.

Az ügyben a vizsgálatot 1996. augusztus 9-én indítottam meg, mellyel egyidejűleg megkerestem Budapest XIX. ker. Önkormányzatát.

A megállapított tényállás 

A XIX. kerületben lakó panaszos 1996. április 29-én egy XVIII. kerületi lakás megvásárlához fiatal házasok támogatása és helyi támogatás iránti kérelmet nyújtott be a XIX. kerületi önkormányzathoz.

Az önkormányzat mindkét kérelmet elutasította, hivatkozással a lakásépítés, vásárlás helyi támogatásáról szóló 21/1996. (V. 26.) sz. rendeletére és a fiatal házasok első lakáshoz jutásának támogatásáról szóló 17/1996. (IV. 26.) sz. rendeletére, melyek szerint ezek a támogatások csak azoknak nyújthatók, akik a XIX. kerületben kívánnak lakást építeni, illetve vásárolni. Az elutasításról a panaszost az önkormányzat egy-egy - egyaránt 1996. május 28-án kelt - levélben értesítette.

Az ügy jogszabályi háttere

1.) 1957. évi IV. törvény az államigazgatási eljárás általános szabályairól:

"42. § (1) A közigazgatási szerv mind az ügy érdemében, mind az eljárás során eldöntendő kérdésekben határozatot hoz."

"62. § (1) Az ügyfél az ügy érdemében hozott első fokú határozat ellen fellebbezhet. A fellebbezés joga megilleti azt is, akire a határozat rendelkezést tartalmaz."

2.) 1990. évi LXV. törvény a helyi önkormányzatokról:

"9. § (1) Az önkormányzat jogi személy. Az önkormányzati feladat- és hatáskörök a képviselő-testületet illetik meg. A képviselő-testületet a polgármester képviseli.

(2) Az önkormányzati feladatokat a képviselő-testület és szervei: a polgármester, a képviselő-testület bizottságai, a részönkormányzat testülete, a képviselő-testület hivatala látják el.

(3) A képviselő-testület egyes hatásköreit a polgármesterre, a bizottságaira, a részönkormányzat testületére, a helyi kisebbségi önkormányzat testületére ruházhatja. E hatáskör gyakorlásához utasítást adhat, e hatáskört visszavonhatja. Az átruházott hatáskör tovább nem ruházható."

"11. § (1) A képviselő-testület önkormányzati hatósági ügyben hozott határozata ellen fellebbezésnek nincs helye.

(2) A polgármester (főpolgármester), valamint a képviselő-testület bizottságának, részönkormányzat testületének önkormányzati jogkörben hozott hatósági határozata ellen a képviselő-testülethez lehet fellebbezést benyújtani.

(3) A képviselő-testület (1) és (2) bekezdés alapján hozott határozatának a felülvizsgálatát jogszabálysértésre hivatkozással a bíróságtól lehet kérni a határozat közlésétől számított harminc napon belül. A pert az önkormányzat ellen kell indítani."

3.) Budapest Főváros XIX. ker. Kispest Önkormányzatának 21/1996. (V. 26.) sz rendelete a lakásépítés, vásárlás helyi támogatásáról:

"6. § (3) A kérelmeket a Lakásügyi Bizottság bírálja el. ... "

4.) Budapest Főváros XIX. ker. Kispest Önkormányzatának 17/1996. (IV. 26.) sz. rendelete a fiatal házasok első lakáshoz jutásának támogatásról:

"7. § Az igényeket a Lakásügyi Bizottság bírálja el, ..."

Az érintett alkotmányos jogok

Az Alkotmány 2. §-ának (1) bekezdése kimondja, hogy: "A Magyar Köztársaság független, demokratikus jogállam." A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét, és az egyes jogintézmények kiszámíthatóságát. Ezért alapvetőek a jogbiztonság szempontjából az eljárási garanciák. A jogintézmények akkor működhetnek alkotmányosan, ha az intézmények az eljárási normákat betartják.

Az Alkotmány 57. §-ának (5) bekezdése szerint: "A Magyar Köztársaságban a törvényekben meghatározottak szerint mindenki jogorvoslattal élhet az olyan bírói, államigazgatási vagy más hatósági döntés ellen, amely jogát vagy jogos érdekét sérti."

A vizsgálat megállapításai

A XIX. ker. önkormányzat azzal, hogy a panaszos támogatási ügyeiben a kérelmek elutasításáról nem hozott határozatot, megsértette az Áe. hivatkozott rendelkezéseit, elzárta a panaszost a jogorvoslat lehetőségétől. Mulasztásával az önkormányzat megsértette a panaszosnak a jogbiztonság követelményéből fakadó állampolgári jogát és a jogorvoslathoz való jogot.

Eljárásom során a panasz érdemét, a támogatás iránti igények elutasítását vizsgálni nem tudtam, mert az állampolgári jogok országgyűlési biztosáról szóló 1993. évi LIX. törvény 16. §-ának (1) bekezdése értelmében az ügy folyamatban lévőnek minősül.

Ajánlás

Az állampolgári jogok országgyűlési biztosáról szóló 1993. évi LIX. törvény 21. §-ának (1) bekezdése alapján a következő ajánlást teszem:

A XIX. ker. önkormányzat a lehető legrövidebb időn belül a panaszos támogatási ügyeiben hozzon az Áe. előírásainak megfelelő alakszerű határozatot, biztosítva a panaszosnak a jogorvoslathoz való jogot.

Budapest, 1997. január 

Dr. Polt Péter